|  |
| --- |
| PATVIRTINTA  Lietuvos kolegijų direktorių konferencijos prezidento  2021 m. balandžio 16 d. įsakymu Nr. V-1 |

**BENDRŲJŲ STOJAMŲJŲ EGZAMINŲ Į KOLEGINES MENŲ STUDIJŲ KRYPČIŲ GRUPĖS IR MENO PEDAGOGIKOS STUDIJŲ KRYPTIES STUDIJŲ PROGRAMAS ORGANIZAVIMO IR VYKDYMO 2021 M. TVARKOS APRAŠAS**

**I SKYRIUS**

**BENDROSIOS NUOSTATOS**

1. Bendrųjų stojamųjų egzaminų į kolegines menų studijų krypčių grupės ir meno pedagogikos studijų krypties studijų programas 2021 m. organizavimo ir vykdymo tvarkos aprašas (toliau – Aprašas) nustato asmenų, bendrojo priėmimo į Lietuvos aukštąsias mokyklas pagrindinio ir papildomo priėmimų metu laikančių stojamuosius egzaminus į kolegines menų studijų krypčių grupės ir meno pedagogikos studijų programas, stojamųjų egzaminų organizavimo, vykdymo, užduočių rengimo nuostatas, egzaminų reikalavimus, vertinimo komisijų ir administravimo grupių sudarymo principus bei atliktų užduočių vertinimo principus.
2. Stojamojo egzamino tikslas – patikrinti ir įvertinti stojančiųjų meninius gebėjimus ir įgūdžius.
3. Aprašas parengtas, vadovaujantis 2020 m. lapkričio 30 d. LR Švietimo, mokslo ir sporto ministro įsakymu Nr. V-1862 patvirtintu „Stojančiųjų į pirmosios pakopos ir vientisųjų studijų valstybės finansuojamas studijų vietas ir pretenduojančių į studijų stipendijas konkursinės eilės sudarymo 2021 metais tvarkos aprašu“, Bendrojo priėmimo į pirmosios pakopos ir vientisąsias studijas 2021 m. tvarkos aprašu, Stojamųjų egzaminų į Lietuvos kolegijas darbo grupės posėdžių nutarimais.
4. Stojamieji egzaminai organizuojami stojantiesiems į šias kolegines menų studijų krypčių grupės ir meno pedagogikos studijų programas:

|  |  |  |
| --- | --- | --- |
| Studijų kryptis | Studijų programa | Kolegija |
| Muzika | Populiarioji muzika (elektroninė muzika, vokalas, gitara, bosinė gitara, mušamieji instrumentai, fortepijonas, saksofonai, trimitas, trombonas, smuikas, kontrabosas) | Vilniaus kolegija (VK) |
| Teatras | Muzikinis teatras | Vilniaus kolegija (VK) |
| Vaidyba | Vilniaus dizaino kolegija (VDK) |
| Dailė | Stiklo, keramikos, odos, tekstilės menas | Kauno kolegija (KK) |
| Meno objektų restauravimas | Dailės kūrinių konservavimas ir restauravimas | Kauno kolegija (KK) |
| Dizainas | Mados dizainas, Įvaizdžio dizainas | Vilniaus kolegija (VK) |
| Mados dizainas, Dizainas, Įvaizdžio dizainas | Kauno kolegija (KK) |
| Mados dizainas, Interjero dizainas, Grafinių komunikacijų dizainas | Vilniaus dizaino kolegija (VDK) |
| Grafinis dizainas, Interjero dizainas | Vilniaus technologijų ir dizaino kolegija (VTDK) |
| Strateginis dizainas | Socialinių mokslų kolegija (SMK) |
| Įvaizdžio dizainas | Šv. Ignaco Lojolos kolegija (ILK) |
| Medijų menas | Fotografija | Kauno kolegija (KK) |
| Fotografijos technologija, Multimedijos dizainas | Vilniaus technologijų ir dizaino kolegija (VTDK) |
| Taikomoji fotografija | Vilniaus dizaino kolegija (VDK) |
| Video kūryba ir medijos | Socialinių mokslų kolegija (SMK) |
| Pedagogika (meno dalyko) | Šokio pedagogika | Vilniaus kolegija (VK) |

**II SKYRIUS**

**VERTINIMO KOMISIJŲ IR ADMINISTRAVIMO GRUPIŲ SUDARYMAS**

1. Stojančiųjų gebėjimus vertina stojamųjų egzaminų vertinimo komisijos (toliau – vertinimo komisija), sudaromos iš kolegijų, vykdančių atitinkamos studijų krypties programas specialistų. Kandidatus į komisijos pirmininko pareigas teikia kiekviena kolegija, vykdanti atitinkamos studijų krypties programas, iš kurių balsavimo būdu renkamas pirmininkas.
2. Vertinimo komisiją turi sudaryti ne mažiau kaip trys asmenys. Komisijos nariais negali būti egzaminų užduočių rengėjai ir asmenys, stojančiuosius rengiantys egzaminams, taip pat dirbantys neformaliojo meninio ugdymo įstaigose, jei tas darbas siejasi su rengimu stojamiesiems egzaminams.
3. Stojamųjų egzaminų užduotys į tos pačios studijų krypties programas gali būti skirtingos, išskyrus dizaino studijų krypties programas, tačiau vertinimą atlieka ta pati vertinimo komisija.
4. Stojamieji egzaminai į tos pačios studijų krypties studijų programas gali būti vykdomi keliose kolegijose, tačiau vertinimą atlieka ta pati vertinimo komisija.
5. Stojamiesiems egzaminams administruoti sudaromos administravimo grupės ir bendru sutarimu skiriami koordinatoriai, kurie atsako už sklandų egzaminų vykdymą, raštu, grafiškai ar elektronine forma pateiktų užduočių kodavimą, rezultatų paskelbimą, apeliacinės komisijos darbo organizavimą. Dizaino ir medijų meno studijų kryptyse skiriami ir administratoriai, kurie atsako už sklandų egzaminų vykdymą, raštu, grafiškai ar elektronine forma pateiktų užduočių kodavimą, atliktų užduočių perdavimą vertinimui.
6. Užduočių rengėjai, vertinimo komisijų ir administravimo grupių nariai bei pirmininkai privalo pasirašyti konfidencialumo pasižadėjimą (1 priedas).
7. Užduočių rengimo, vertinimo komisijų ir administravimo grupių sudėtis tvirtina Lietuvos kolegijų direktorių konferencijos prezidentas.

**III SKYRIUS**

**UŽDUOČIŲ RENGIMAS IR SAUGOJIMAS**

1. Kolegijų, vykdančių atitinkamų krypčių studijų programas, bendru sutarimu ne vėliau kaip prieš mėnesį iki stojamojo egzamino laikymo pirmos dienos sudaromos darbo grupės užduotims parengti.
2. Parengtas užduotis pasirašo atitinkamos užduočių rengimo darbo grupės pirmininkas. Kiekvienas užduoties variantas (parengtas dauginti, jei to reikia) dedamas į voką. Ant kitos voko pusės turi būti voko numeris, pirmininko parašas ir aukštosios mokyklos spaudas. Užduotys stojantiesiems į dizaino ir medijų meno studijų krypčių programas parengiamos dviem vienodais egzemplioriais, sudedamos į kiekvienai kolegijai skirtus vokus. Vokai antspauduojami vertinančios kolegijos spaudu ir pasirašomi užduočių rengimo darbo grupės pirmininko. Perduodant užduočių vokus į egzamino vykdymo vietą pasirašomas perdavimo-priėmimo aktas.
3. Kiekvienai stojamojo egzamino laikymo dienai parengiamos skirtingos užduotys.
4. Užduotys į egzamino vykdymo vietą turi būti pristatytos ne vėliau kaip dieną prieš stojamąjį egzaminą.
5. Parengtos ir į vokus tinkamai sudėtos egzamino užduotys saugomos aukštųjų mokyklų, kuriose bus vykdomi stojamieji egzaminai, direktoriaus pavaduotojų nurodytuose seifuose.
6. Egzamino užduočių rengėjai ir administravimo grupės nariai privalo užtikrinti užduočių turinio apsaugą nuo informacijos nutekinimo ir užduočių popierinių formų bei kompiuterinių laikmenų fizinę apsaugą.

**IV SKYRIUS**

**stojamŲJŲ egzaminŲ vykdymas**

1. Stojamieji egzaminai bendrojo priėmimo pagrindinio etapo metu laikomi stojamųjų egzaminų tvarkaraštyje numatytu laiku (2 priedas). Likus laisvų studijų vietų į menų studijų krypčių grupės ir meno pedagogikos studijų programas, papildomo priėmimo metu stojamieji egzaminai organizuojami rugpjūčio 16 d. Egzamino laikymo datą stojantysis renkasi pildydamas prašymą [www.lamabpo.lt](http://www.lamabpo.lt) interneto svetainėje esančioje informacinėje sistemoje.
2. Stojantysis, užsiregistravęs, bet neatvykęs į stojamąjį egzaminą dėl ligos ar kitų svarių priežasčių, ne vėliau kaip 48 val. po stojamojo egzamino turi kreiptis į stojamųjų egzaminų administravimo grupės koordinatorių su prašymu leisti jam laikyti stojamąjį egzaminą kitu sesijos metu ir pateikti nedalyvavimo priežastį įrodantį oficialų dokumentą.
3. Stojamojo egzamino administravimo grupės koordinatorius iki LAMA BPO administracijos direktoriaus nurodyto termino, vadovaudamasis stojamojo egzamino tvarkos aprašu, aprašo egzaminą, nurodydamas egzamino struktūrą: iš kiek dalių susideda egzaminas; kiek kiekviena dalis turi užduočių; kiekvienos užduoties vertinimo kriterijai; kiekvienos užduoties vertinimo balų intervalas šimtabalėje skalėje. Bendrojo priėmimo informacinėje sistemoje (toliau – IS) įveda stojamųjų egzaminų tvarkaraštį, kiekvienai egzamino daliai nurodo vertinimo komisijos narius, egzamino dalių datą, laiką, vietą.
4. LAMA BPO administracija ne vėliau kaip prieš parą iki tiesioginiu būdu vykdomo egzamino pradžios parengia BPIS ir administravimo grupės koordinatoriui (dizaino, medijų meno studijų kryptyse ir administratoriui) leidžia atsispausdinti stojančiųjų pagal pasirinktą egzamino datą, vietą ir jam priskirtą auditoriją abėcėlės tvarka parengtus sąrašus ir titulinius lapus (raštu, grafiškai vykdomų egzamino užduočių ar elektronine forma pateiktų užduočių kodavimui), kuriuose nurodytas egzamino ir jo dalies pavadinimas, data, laikas, vieta ir stojančiojo registracijos IS numeris. Administravimo grupės nariai stojančiųjų sąrašus įteikia auditorijų prižiūrėtojams. Stojančiųjų į muzikos studijų kryptį, pasirinkusių laikyti stojamąjį egzaminą nuotoliniu būdu, sąrašai (vardas, pavardė, el. paštas) pateikiami administravimo grupės IS koordinatoriui už kiekvieną praėjusią parą.
5. Ne vėliau kaip vieną dieną prieš stojamojo egzamino pradžią administravimo grupė patikrina visas patalpas, kuriose vyks egzaminas. Patalpos turi būti techniškai tvarkingos, jose neturi būti jokios su laikomu dalyku susijusios dalykinės medžiagos, išskyrus tokią, kuri numatyta pateikti pagal užduotį.
6. Stojamojo egzamino laikymo dieną (-as) administravimo grupė turi užtikrinti aiškų nukreipimą į egzamino laikymo vietą.
7. Prieš pradėdamas laikyti egzaminą, kiekvienas stojantysis egzamino administravimo grupės nariams arba auditorijų prižiūrėtojams pateikia asmens tapatybės dokumentą (pasą, asmens tapatybės kortelę, vairuotojo pažymėjimą), pagal kurį administravimo grupės narys arba auditorijos prižiūrėtojas suranda jį sąraše ir pažymi. Jei stojančiojo sąraše nėra, administravimo grupės narys arba auditorijos praneša administravimo grupės koordinatoriui, kuris patikrina, ar stojantysis yra užsiregistravęs stojamajam egzaminui IS ir, jeigu taip, suteikia leidimą laikyti stojamąjį egzaminą atvykimo vietoje (apie tai informuodamas atsakingą už stojamuosius egzaminus programuotoją) ir pažymi stojančiojo egzamino laikymo vietą ir laiką IS.
8. Prieš egzamino pradžią stojantieji supažindinami su jo laikymo trukme ir kitais reikalavimais.
9. Patalpų (auditorijų) prižiūrėtojai ir administravimo grupės nariai negali diskutuoti su stojančiaisiais.
10. Atlikęs užduotį, stojantysis grąžina auditorijos prižiūrėtojui arba administravimo grupės nariui atliktos užduoties medžiagą (išskyrus atvejus, kai užduotys atliekamos ne grafine, bet kita forma).
11. Stojamųjų egzaminų į dailės, meno objektų restauravimo, dizaino, medijų meno studijų krypčių programas metu draudžiama naudotis mobiliais įrenginiais.
12. Jei ant darbo paliekami stojančiojo identifikaciniai duomenys, tokie darbai nevertinami ir laikoma, kad egzaminas neišlaikytas.

**V SKYRIUS**

**Atliktų stojamojo egzamino užduočių vertinimas IR REZULTATŲ PASKELBIMAS**

1. Raštu ar grafine forma atliktas koduotas stojamojo egzamino į dailės, meno objektų restauravimo, dizaino, medijų meno studijų krypčių programas užduotis vertinimo komisija vertina pasibaigus visiems į studijų kryptį numatytiems egzaminams.
2. Muzikos, teatro, pedagogikos (meno dalyko) studijų krypčių stojamųjų egzaminų užduotys vertinamos jų atlikimo metu.
3. Užduotis kiekvienas vertintojas vertina savarankiškai, laikydamasis Apraše nustatytų vertinimo kriterijų.
4. Kiekvienas vertintojas savo įvertinimą mobiliomis techninėmis priemonėmis įveda į IS, prisijungimui prie jos naudodamasis savo asmeniniu IS naudotojo kodu. Jis taip pat gali savo įvertinimus iš pradžių įrašyti į atspausdintą žiniaraštį, o pasibaigus egzaminui juos įvesti į IS.
5. IS pagal aprašytą egzamino struktūrą iš įvestų komisijos narių įvertinimų apskaičiuoja galutinį egzamino dalies stojančiojo įvertinimą. Tuo atveju, kai didžiausio ir mažiausio įvertinimų nuokrypis viršija 30 proc., o vertintojų yra ne mažiau kaip penki, mažiausias ir didžiausias įvertinimai atmetami, vidurkis išvedamas iš likusių trijų įvertinimų ir suapvalinamas iki vieno skaitmens po kablelio šimtabalėje skalėje. Jeigu vertintojų yra keturi ar mažiau, stojančiojo egzamino dalies įvertinimas apskaičiuojamas iš visų komisijos narių įvertinimų. Jeigu ir šiuo atveju didžiausio ir mažiausio įvertinimų nuokrypis viršija 30 proc., komisijos pirmininkas turi teisę paprašyti mažiausius ir didžiausius įvertinimus įrašiusius vertintojus raštu pagrįsti savo sprendimus.
6. Baigus vertinti visas stojančiųjų užduotis, kiekvienas vertintojas kompiuteryje turi galimybę matyti savo įvestų įvertinimų pasiskirstymo diagramą ir visų komisijos narių bendrą įvertinimų pasiskirstymo diagramą. Komisijos pirmininkas turi galimybę matyti savo ir kitų komisijos narių vertinimų pasiskirstymo diagramas, taip pat visų stojančiųjų bendrą komisijos įvertinimų pasiskirstymą.
7. Stojantysis privalo atlikti visas egzamino užduotis. Jeigu neatliko bent vienos užduoties arba jos įvertinimas lygus nuliui, egzaminas laikomas neišlaikytu.
8. Galutinis kiekvienos užduoties įvertinimas apskaičiuojamas išvedus visų komisijos narių vertinimų aritmetinį vidurkį.
9. Galutinis egzamino įvertinimas gaunamas susumavus visų egzamino užduočių galutinius įvertinimus.
10. Vertinimo procesui pasibaigus, vertinimo komisijos pirmininkas apie tai informuoja administravimo grupės koordinatorių. Administravimo grupės koordinatorius BPIS patvirtina, kad įvertinimai įvesti ir galima juos „atkoduoti“, t. y. sistema kiekvienos egzamino dalies rezultatus ir bendrą egzamino įvertinimą nuo to momento rodo šalia stojančiųjų vardų, pavardžių ir skaitmeninių kodų.
11. Administravimo grupės koordinatorius iš IS atspausdina galutinį stojamojo egzamino žiniaraštį. Žiniaraščio apačioje ir ant kiekvieno jo lapo pasirašo vertinimo komisijos pirmininkas ir administravimo grupės koordinatorius.
12. Stojamojo egzamino rezultatai stojantiesiems skelbiami ne vėliau kaip per vieną darbo dieną vertinimo komisijoms Apraše nurodytais terminais suvedus įvertinimus į IS.

**VI SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į MUZIKOS STUDIJŲ KRYPTIES PROGRAMĄ**

1. Stojamieji egzaminai į muzikos studijų krypties programą liepos 7 d. nuotoliniu būdu ir liepos 8 ir 9 d. tiesioginiu būdu (papildomo priėmimo metu – rugpjūčio 16 d. – nuotoliniu būdu) vyksta VK. Stojamojo egzamino vykdymo nuotoliniu būdu aprašas pateiktas Studentų priėmimo į Vilniaus kolegiją 2021 m. taisyklėse.
2. Stojamuosius egzaminus organizuoja ir vykdo:
   1. administravimo grupės koordinatorius, kurį skiria VK;
   2. vertinimo komisija, kurią sudaro trys VK atstovai.
3. Vertinimo komisija iki liepos 12 d. 17 val. (papildomo priėmimo metu – iki rugpjūčio 17 d. 14 val.) turi suvesti įvertinimus į IS.
4. Stojantysis, atvykdamas laikyti stojamojo egzamino, privalo turėti muzikos instrumentą (išskyrus fortepijoną), akompanimento natas arba fonogramas. Kolegija skiria koncertmeisterį.
5. Stojamojo egzamino užduotis susideda iš trijų dalių:
   1. Instrumentinių arba vokalinių arba elektroninių kūrinių atlikimas ir refleksija (50 taškų):
      1. Instrumentalistams – dvi skirtingo charakterio pjesės (džiazo arba populiariosios muzikos stiliumi). Vertinama techninis atlikimas, atlikimo išraiškingumas, atitikimas stilistikai.
      2. Vokalistams – dvi džiazo arba populiariosios muzikos stiliaus dainos. Vertinama techninis atlikimas, atlikimo išraiškingumas, atitikimas stilistikai.
      3. Elektroninės muzikos atlikėjams – dviejų savo kūrybos kūrinių įrašų demonstravimas;
   2. Improvizacija. (30 taškų):
      1. Instrumentalistams ir vokalistams improvizacija pagal duotą harmoniją balsu arba pagrindiniu instrumentu. Vertinami improvizacinio plėtojimo gebėjimai, intonacinis ir metroritminis tikslumas.
      2. Elektroninės muzikos atlikėjai vertinami pagal techninio supratimo testą.
   3. Solfedžiavimas, intervalų ir akordų nustatymas iš klausos. Vertinami nustatymo iš klausos, skaitymo iš natų įgūdžiai, intonacijos tikslumas (20 taškų).

**VII SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į TEATRO STUDIJŲ KRYPTIES PROGRAMAS**

1. Stojamieji egzaminai į teatro studijų krypties programas liepos 8 ir 9 d. (papildomo priėmimo metu – rugpjūčio 16 d.) vyksta VK.
2. Stojamuosius egzaminus organizuoja ir vykdo:
   1. administravimo grupės koordinatorius, kurį skiria VK;
   2. vertinimo komisija, kurią sudaro po du VK ir VDK atstovus.
3. Vertinimo komisija iki liepos 12 d. 17 val. (papildomo priėmimo metu – iki rugpjūčio 17 d. 14 val.) turi suvesti įvertinimus į IS.
4. Stojantysis, atvykdamas laikyti stojamojo egzamino, turi turėti akompanimento natas arba fonogramas. Auditorijoje bus galimybė naudotis fortepijonu. Kolegija skiria koncertmeisterį.
5. Stojantiesiems į teatro kryptį organizuojami du egzaminai:
   1. Stojantieji į Muzikinio teatro (VK) studijų programą laiko trijų dalių – muzikinių gebėjimų ir įgūdžių, vaidybos, šokio gebėjimų patikrinimo – stojamąjį egzaminą.
   2. Stojantieji į Vaidybos (VDK) studijų programą laiko judesio, vaidybos, muzikinių gebėjimų ir įgūdžių patikrinimo stojamąjį egzaminą.
6. Stojamasis egzaminas į Muzikinio teatro (VK) studijų programą susideda iš trijų dalių:
   1. Muzikinių gebėjimų egzamino užduotis – pademonstruoti klausos, ritmo ir balso valdymo įgūdžius. Atlikti 3 skirtingo charakterio ir stiliaus kūrinius. Vertinami balso valdymo įgūdžiai, muzikinio rašto žinios, ritmikos pojūtis, muzikinė klausa (40 taškų).
   2. Vaidybos gebėjimų patikrinimo užduotis – skaityti 3 min. trukmės prozos kūrinio ištrauką (mintinai); mintinai padeklamuoti eilėraštį arba pasakėčią; atlikti vaidybinį etiudą pagal užduotą temą. Vertinami kalbėjimo (tartis, kalbos raiškumas) ir aktoriniai gebėjimai (žanrų pojūtis, laikysena scenoje, įtikinamumas, vaizduotė, sceninio tikėjimo savybė) (40 taškų).
   3. Šokio gebėjimų patikrinimas vyksta atliekant šokio improvizacijos užduotis. Vertinami kreiptumas, lankstumas, keltis, žingsnis (20 taškų).
7. Stojamasis egzaminas į Vaidybos (VDK) studijų programą susideda iš trijų dalių:
   1. Muzikinių gebėjimų patikrinimo užduotis – atlikti dvi skirtingo charakterio ir stiliaus kūrinius, pademonstruoti muzikinio instrumento valdymo įgūdžius (jei stojantysis groja muzikiniu instrumentu). Vertinami vokaliniai įgūdžiai, ritmikos pojūtis, muzikinė klausa, muzikos instrumento valdymo įgūdžiai (20 taškų).
   2. Vaidybos gebėjimų patikrinimo užduotis – perskaityti mintinai prozos kūrinio ištrauką ir mintinai padeklamuoti eilėraštį arba pasakėčią bei atlikti vaidybinį etiudą pagal užduotą temą. Vertinami kalbėjimo (tartis, kalbos raiškumas) ir aktoriniai gebėjimai (žanrų pojūtis, laikysena scenoje, įtikinamumas, vaizduotė, sceninio tikėjimo savybė) (50 taškų).
   3. Šokio gebėjimų patikrinimas vyksta atliekant šokio improvizacijos užduotis. Vertinami kreiptumas, lankstumas, keltis, žingsnis (30 taškų).

**VIII SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į DIZAINO STUDIJŲ KRYPTIES PROGRAMAS**

1. Stojamieji egzaminai į dizainostudijų krypties programas birželio 25, 28, 29 ir 30 d. vyksta KK ir VTDK. Papildomo priėmimo metu – rugpjūčio 16 d. – vyksta VTDK.
2. Stojamųjų egzaminų organizavimui ir vykdymui sudaromos:
   1. administravimo grupė, sudaroma iš kolegijų, vykdančių dizaino studijų krypties programas, atstovų, iš kurių bendru sutarimu skiriamas koordinatorius (VTDK atstovas) ir administratorius (KK atstovas). Stojančiųjų auditoriją stebi egzamino vykdymo prižiūrėtojas (-ai). Administravimo grupė turi teisę pasikviesti kolegijų, vykdančių dizaino studijų krypčių programas, atstovus stebėti stojamųjų egzaminų eigą;
   2. vertinimo komisija, kurią sudaro po du atstovus iš kolegijų, vykdančių dizaino studijų krypties programas.
3. Pasibaigus stojamiesiems egzaminams administravimo grupės administratorius arba jo įgaliotas asmuo liepos 1 d. iki 10 val. pristato darbus vertinti į VTDK.
4. Stojančiųjų darbai vertinami liepos 1-2 d. (papildomo priėmimo metu – rugpjūčio 17 d.) VTDK.
5. Stojamųjų egzaminų įvertinimai suvedami į IS iki liepos 2 d. 19 val. (papildomo priėmimo metu – iki rugpjūčio 17 d. 14 val.).
6. Stojantysis, atvykdamas laikyti stojamojo egzamino privalo turėti:
   1. Piešimo užduočiai: įvairaus kietumo nespalvotus pieštukus, trintuką, lipnią juostelę popieriaus lapui pritvirtinti. Popieriaus lapą stojantysis gauna prieš egzaminą.
   2. Kompozicijos užduočiai: pieštuką, trintuką, vandeniu skiedžiamus dažus ir markerius, teptukus, indelį vandeniui, paletę, lipnią juostelę popieriaus lapui pritvirtinti. Popieriaus lapą stojantysis gauna prieš egzaminą.
7. Stojamasis egzaminas susideda iš dviejų dalių, kurios laikomos tą pačią dieną:
   1. **Piešimo** užduotis – piešti geometrinių formų natiurmortą. Darbas atliekamas A-3 formato lape pieštuku.
   2. Vertinama:
      1. natiurmorto objektų komponavimas lape ir jų proporcijų perteikimas (20 taškų);
      2. natiurmorto objektų vaizdavimas perspektyvoje (20 taškų);
      3. modeliavimas tonais (10 taškų).
   3. **Kompozicijos** užduotis – sukurti spalvinę kompoziciją pateikta tema. Kompozicija atliekama A-3 formato lape. Darbo priemonės: markeriai, vandeniu skiedžiami dažai (akvarelė, guašas, tempera), priemonės koliažui (laikraščiai, nuotraukos, spalvotas popierius, klijai, žirklės ir kt.).
   4. Vertinama:
      1. temos sprendimo originalumas (20 taškų);
      2. elementų sukomponavimas (10 taškų);
      3. spalvų derinimas (20 taškų).
8. Stojamojo egzamino vienos dalies trukmė – keturios akademinės valandos. Abi egzamino dalys laikomos tą pačią dieną.

**IX SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į DAILĖS IR MENO OBJEKTŲ RESTAURAVIMO STUDIJŲ KRYPČIŲ PROGRAMAS**

1. Stojamieji egzaminai į dailėsirmeno objektų restauravimo studijų krypčių programas liepos 12-13 d. (papildomo priėmimo metu – rugpjūčio 16 d.) vyksta KK.
2. Stojamųjų egzaminų organizavimui ir vykdymui sudaromos:
   1. administravimo grupė, sudaroma iš KK atstovų, iš kurių bendru sutarimu skiriamas koordinatorius. Stojančiųjų auditoriją stebi egzamino vykdymo prižiūrėtojas (-ai).
   2. vertinimo komisija, kurią sudaro trys KK atstovai.
3. Stojančiųjų darbai liepos 14 d. vertinami KK.
4. Stojamųjų egzaminų įvertinimai suvedami į IS iki liepos 15 d. 17 val. (papildomo priėmimo metu – iki rugpjūčio 17 d. 14 val.).
5. Stojantysis, atvykdamas laikyti stojamojo egzamino privalo turėti:
   1. Tapybos užduočiai: savo pasirinktas tapymo priemones (guašą arba akvarelę), pieštuką, trintuką, smeigtukus arba lipnią juostą (popieriui pritvirtinti). Popieriaus lapą stojantysis gauna prieš egzaminą.
   2. Kompozicijos užduočiai: trintuką, pieštukus, markerius, teptukus, vandeniu skiedžiamus dažus (pasirinktinai: akvarelė, guašas, tempera, akrilas), pastelę, indelį vandeniui, smeigtukus arba lipnią juostą (popieriui pritvirtinti). Naudojant pastelę, būtina turėti fiksavimo priemones. Popieriaus lapą stojantysis gauna prieš egzaminą.
6. Stojamojo egzamino užduotissusideda iš dviejų dalių:
   1. **Tapybos** egzamino užduotis – A3 formato popieriaus lape nutapyti (guašu arba akvarele) iš trijų objektų sukomponuotą natiurmortą, perteikiant objektų dydžių ir spalvų santykį. Vertinama:
      1. natiurmorto sukomponavimas popieriaus lape ir objektų dydžių santykio perteikimas (20 taškų);
      2. linijinės perspektyvos suvokimas ir perteikimas (15 taškų);
      3. natiurmorto objektų spalvos suvokimas ir perteikimas (15 taškų).
   2. **Kompozicijos** užduotis – spalvinės kompozicijos atlikimas pateikta tema. Darbas atliekamas A3 formato popieriaus lape, darbo priemonės laisvai pasirenkamos. Vertinama:
      1. temos atskleidimas (25 taškų);
      2. kompozicijos spalvinis derinimas (10 taškai);
      3. kompozicijos ir jos temos vieningumas (15 taškai).
7. Stojamojo egzamino vienos dalies trukmė – keturios akademinės valandos. Abi egzamino dalys laikomos tą pačią dieną.

**X SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į MEDIJŲ MENO STUDIJŲ KRYPTIES PROGRAMAS**

1. Stojantiesiems į medijų meno studijų krypties programas organizuojami du stojamieji egzaminai:
   1. stojantieji į Fotografijos technologijos, Taikomosios fotografijos ir Fotografijos studijų programas laiko vizualinės kompozicijos stojamąjį egzaminą;
   2. stojantieji į Multimedijų dizaino, Video kūrybos ir medijų studijų programas laiko scenarijaus ir jo vizualizacijos stojamąjį egzaminą.
2. Stojamieji egzaminai liepos 7-9 d. vyksta KK ir VDK. Papildomo priėmimo metu – rugpjūčio 16 d. – vyksta VDK.
3. Stojamųjų egzaminų organizavimui ir vykdymui sudaromos:
   1. stojamųjų egzaminų administravimo grupė sudaroma iš kolegijų, vykdančių medijų meno studijų krypties programas, atstovų, iš kurių bendru sutarimu skiriamas koordinatorius (VDK atstovas) ir administratorius (KK atstovas). Stojančiųjų auditoriją stebi egzamino vykdymo prižiūrėtojas (-ai). Administravimo grupė turi teisę pasikviesti kolegijų, vykdančių medijų meno studijų krypties programas, atstovus stebėti stojamųjų egzaminų eigą.
   2. vertinimo komisija, kurią sudaro du VTDK atstovai, po vieną atstovą iš KK, VDK, SMK.
4. Pasibaigus stojamiesiems egzaminams administravimo grupės administratorius arba jo įgaliotas asmuo liepos 12 d. iki 10 val. pristato darbus vertinti į VDK.
5. Stojančiųjų darbai liepos 12-13 d. (papildomo priėmimo metu – rugpjūčio 17 d.) vertinami VDK.
6. Stojamųjų egzaminų įvertinimai suvedami į IS iki liepos 14 d. 17 val. (papildomo priėmimo metu – iki rugpjūčio 17 d. 14 val.).
7. **Vizualinės kompozicijos** stojamojo egzamino užduotis – iš pateiktų daiktų tam tikra tema sukurti kompoziciją ir ją nufotografuoti, naudojant vieną šviesos šaltinį. Fotografijos turi būti fotografuojamos JPEG formatu, jų redaguoti negalima. Įvykdytai egzamino užduočiai pateikti stojantysis turi sukurti naują aplanką, pavadindamas jį savo vardu ir pavarde. Aplanke turi būti patalpinta: penki temą atskleidžiantys kadrai užduota tema (nuotraukas galima pervadinti numeriais, kad vertintojui būtų aišku, kokia seka žiūrėti fotografijas); vienas kadras, kuriame nufotografuota pateiktos temos formuluotė (kadras nėra vertinamas, atlieka tik informacinę funkciją vertinimo komisijai); vienas *Word* dokumentas, pavadinimu „Aprašymas“ (jame aprašyta idėja, ne daugiau kaip 2000 ženklų argumentuojant, kodėl temai atskleisti buvo pasirinkti būtent tie daiktai ir būtent tokia kompozicija, atkreipiant dėmesį į fotografavimo rakursą, šviesos ir tamsos santykį bei kitus fotografinio turinio raiškos būdus. Dokumente papildomai temos pavadinimo rašyti nereikia). Aplanke (nuotraukose ir dokumente) negali būti paliekami jokie stojančiojo identifikaciniai ženklai, simboliai, inicialai, žymos ar užrašai.
8. Stojantysis, atvykdamas laikyti stojamojo egzamino privalo turėti: fotoaparatą ir nuotraukų perkėlimo laidą ar kortelių skaitytuvą (pageidaujantiems, suteikiama galimybė naudotis kolegijos fotoaparatu).
9. Vertinama:
   1. idėjos konceptualumas (20 taškų);
   2. komponavimo priemonių taikymas (40 taškų);
   3. dėmesys šviesotamsai (40 taškų).
10. Stojamojo egzamino trukmė – viena valanda: 30 min skiriama vizualinės kompozicijos užduoties fotografavimui, 30 min – nuotraukų atrankai ir idėjos aprašymui.
11. **Scenarijaus ir jo vizualizacijos** stojamasis egzaminas susideda iš dviejų užduočių:
    1. Scenarijus – pagal pateiktą temą aprašyta trumpa istorija / įvykis, skirtas medijų produktui. Scenarijuje reikia aprašyti personažus, būtina sukurti įvykį ar kelis įvykius, aprašyti aplinkas, kur vyksta veiksmas bei nurodyti garsus, kurie lydi veiksmą. Veiksmas vyksta esamajame laike, aprašomas vaizdiniais. Stojantysis gali laisvai pasirinktį medijų produkto pobūdį. Tai gali būti trumpas filmas (vaidybinis, dokumentinis, animacinis), TV laida, kompiuterinis žaidimas, interaktyvus projektas ir pan. Scenarijus rašomas A4 formato lape. Popieriumi, ant kurio bus rašomas darbas, stojantieji bus aprūpinti.
    2. Scenarijaus vizualizacija – tai parašyto scenarijaus vizualinis sprendimas, papildantis tekstą vizualia informacija siekiant vaizdžiai išreikšti scenarijaus idėją. Atlikimo forma laisvai pasirenkama (kadruotė, komiksas, iliustracija, laisvos formos kompozicija). Stojantysis, atvykdamas laikyti stojamojo egzamino, privalo turėti darbo priemones užduočiai atlikti. Tai gali būti pieštukai, flomasteriai, dažai (išskyrus ilgai džiūstančius dažus, pvz., aliejiniai), priemonės koliažui (laikraščiai, nuotraukos, spalvotas popierius, klijai, žirklės ir kt.). Darbas atliekamas A3 formato popieriaus lape. Popieriumi, ant kurio bus atliekamas darbas, stojantieji bus aprūpinti.
12. Abi užduotys pateikiamos kartu ir vertinamos kaip vienas darbas.
13. Vertinama:
    1. kūrybiškumas, savitas stilius (40 taškų);
    2. gebėjimas raštu perteikti pasakojimą vaizdais (30 taškų);
    3. gebėjimas raštu perteikti pasakojimą garsais (30 taškų).
14. Stojamojo egzamino trukmė – keturios akademinės valandos.

**XI SKYRIUS**

**STOJAMŲJŲ EGZAMINŲ ORGANIZAVIMO, VYKDYMO IR VERTINIMO TVARKA, STOJANTIESIEMS Į PEDAGOGIKOS STUDIJŲ KRYPTIES PROGRAMĄ**

1. Stojamasis egzaminas į **Šokio pedagogikos** studijų programą birželio 29 ir 30 d. (papildomo priėmimo metu – rugpjūčio 16 d.) vyksta VK.
2. Stojamuosius egzaminus organizuoja ir vykdo:
   1. administravimo grupės koordinatorius, kurį skiria VK;
   2. vertinimo komisija, kurią sudaro keturi VK atstovai.
3. Vertinimo komisija iki liepos 1 d. (papildomo priėmimo metu – iki rugpjūčio 17 d. 14 val.) turi suvesti savo įvertinimus į IS.
4. Stojantysis, atvykdamas laikyti stojamojo egzamino į Šokio pedagogikos studijų programą, privalo turėti šokio aprangą ir avalynę. Kolegija skiria koncertmeisterį.
5. Stojamasis egzaminas susideda iš dviejų dalių: šokio gebėjimų patikrinimas (80 taškų) ir muzikinių gebėjimų patikrinimas (20 taškų):
   1. Šokio gebėjimai tikrinami prašant stojantįjį atkartoti šokio žingsnius ir jų derinius pagal muzikinį akompanimentą. Vertinama koordinacija ir atkartojamų judesių tikslumas (80 taškų):

86.1.1. tautinio šokio žingsnių, sukinių ir šuoliukų atlikimas pagal muzikinį akompanimentą (30 taškų);

86.1.2. šiuolaikinio šokio elementų junginiai atliekami salės viduryje (30 taškų);

86.1.3. klasikinio šokio pagrindiniai elementai atliekami prie atramos (20 taškų).

* 1. Muzikinių gebėjimų patikrinimas vyksta atliekant muzikinio ritmo bei melodijos atkartojimo užduotis. Vertinama muzikinė klausa ir ritmo tikslumas (20 taškų).

**XII SKYRIUS**

**APELIACIJOS**

1. Apeliacijos dėl stojamojo egzamino įvertinimo techninių klaidų ir procedūrų pažeidimo teikiamos raštu tos aukštosios mokyklos, kurioje laikytas egzaminas, administravimo grupės koordinatoriui (administratoriui) ne vėliau kaip per 24 valandas po rezultatų paskelbimo. Jos išnagrinėjamos ir rezultatai paskelbiami ne vėliau kaip per 3 darbo dienas nuo apeliacijos gavimo dienos. Pavėluotai įteiktos apeliacijos nenagrinėjamos.
2. Apeliacinę komisiją sudaro: kolegijos, kurioje vyko stojamasis egzaminas, direktoriaus pavaduotojas, vertinimo komisijos pirmininkas ir vienas iš administravimo grupės narių. Komisijos sudėtį tvirtina kolegijos, kurioje vyko stojamasis egzaminas, direktorius.
3. Apeliacijos svarstymo metu stojantysis nedalyvauja.
4. Apeliacinės komisijos sprendimai protokoluojami, protokolą pasirašo visi komisijos nariai. Jei keičiamas įvertinimas, už įvertinimo įvedimą į IS atsakingas administravimo grupės koordinatorius.

**XIII SKYRIUS**

**atliktų užduočių medžiagos SAUGOJIMAS**

1. Atliktų stojamojo egzamino užduočių medžiaga iki stojančiųjų kvietimo studijuoti paskelbimo laikoma aukštojoje mokykloje, kurioje vyko vertinimas.
2. Neįstojusiųjų stojamųjų egzaminų darbai, dėl kurių per nustatytą laiką pateiktos apeliacijos, ir pasirašyti žiniaraščių originalai saugomi administravimo grupės parinktoje aukštojoje mokykloje pusę metų po stojamojo egzamino vykdymo datos. Elektroniniai žiniaraščio duomenys saugomi LAMA BPO duomenų bazėje vadovaujantis LAMA BPO asmens duomenų tvarkymo taisyklių 2.2.5 punktu.
3. Žiniaraščių kopijos perduodamos kolegijų už studentų priėmimą atsakingiems asmenims.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bendrųjų stojamųjų egzaminų į kolegines menų krypčių grupės ir meno pedagogikos studijų programas 2021 m. organizavimo ir vykdymo tvarkos aprašas parengtas bendru šių kolegijų sutarimu:

Kauno kolegijos

Socialinių mokslų kolegijos

Šv. Ignaco Lojolos kolegijos

Vilniaus dizaino kolegijos

Vilniaus kolegijos

Vilniaus technologijų ir dizaino kolegijos